b'\n_START_ARTICLE_\nPosnemanje pla\xc4\x8dilne kartice\n_START_PARAGRAPH_\nPosnemanje pla\xc4\x8dilne kartice (ang. skimming) je na\xc4\x8din zlorabe pla\xc4\x8dilne kartice, kjer storilec prikrito prekopira magnetni zapis pla\xc4\x8dilne kartice in pridobi njeno osebno identifikacijsko \xc5\xa1tevilko (PIN-kodo imetnika kartice). Izvr\xc5\xa1itev predstavlja vnaprej na\xc4\x8drtovano dejavnost storilca, da na \xc4\x8ditalnik legalne naprave (bankomat, Point Of Sale - POS terminal in druge) namesti svoj ilegalen \xc4\x8ditalnik magnetnega zapisa z mo\xc5\xbenostjo shranjevanja ali celo prena\xc5\xa1anja teh podatkov. Isto\xc4\x8dasno z namenom pridobivanja osebne identifikacijske \xc5\xa1tevilke (PIN-kode), ki ni shranjena na magnetnem zapisu, na primerno mesto iste legalne naprave namesti miniaturno kamero ali obstoje\xc4\x8do tipkovnico preplasti z lastno ilegalno. Slednje mu omogo\xc4\x8da pridobitev podatkov za kasnej\xc5\xa1o izdelovanje bianco kartice, na katero s pomo\xc4\x8djo elektronskih naprav vpi\xc5\xa1e pridobljen magnetni zapis. Z izdelano novo kartico in z uporabo pridobljene osebne identifikacijske \xc5\xa1tevilke opravlja nezakonite dvige denarnih zneskov na bankomatih._NEWLINE_Storilci kaznivih dejanj so vse bolj tehni\xc4\x8dno in tehnolo\xc5\xa1ko opremljeni. Tako se poslu\xc5\xbeujejo naprav za posnemanje pla\xc4\x8dilnih kartic in pridobivanje njene osebne identifikacijske \xc5\xa1tevilke, ki so najve\xc4\x8dkrat sestavljene iz dveh delov, ki naloge opravljata lo\xc4\x8deno oziroma sta zdru\xc5\xbeena v eno celoto. Prvi del predstavlja naprava za branje magnetnega zapisa. Slednja naprava je obi\xc4\x8dajno name\xc5\xa1\xc4\x8dena pred re\xc5\xbeo za legalno poslovanje s karticami (re\xc5\xbea za vstavljanje kartice v ban\xc4\x8dni avtomat) ali v notranjosti elektronske naprave za elektronsko pla\xc4\x8devanje (v POS-terminalu). \xc4\x8citalnik za zajem magnetnega zapisa je name\xc5\xa1\xc4\x8den prikrito in izdelan tako, da je prilagojen legalni napravi (bankomatu). Uporabnik tako v re\xc5\xbeo bankomata vstavi ban\xc4\x8dno kartico, pri \xc4\x8demer se magnetni zapis kartice prebere z ilegalno napravo za zajem magnetnega zapisa in shrani v lastni pomnilnik z mo\xc5\xbenostjo shranjevanja ve\xc4\x8d tiso\xc4\x8d magnetnih zapisov. Drugi del naprave je namenjen pridobivanju podatkov o osebni identifikacijski \xc5\xa1tevilki. Najpogosteje se storilci poslu\xc5\xbeujejo video zajema slike v \xc4\x8dasu, ko uporabnik opravlja legalno transakcijo. Gre za uporabo miniaturne kamere, ki je prikrito pritrjena na bankomat ali v njegovi neposredni bli\xc5\xbeini. Usmerjena je proti tipkovnici. Miniaturna kamera ima vgrajen lastni pomnilnik, kjer se shrani slika oziroma videoposnetek. Znana je tudi tehnika, kjer storilci pridobijo podatke o osebni identifikacijski \xc5\xa1tevilki s posebno oblikovano tipkovnico. Oblikovana je tako, da je po obliki in velikosti identi\xc4\x8dna legalni tipkovnici bankomata. Name\xc5\xa1\xc4\x8dena je \xc4\x8dez pravo tipkovnico in s pritiskom nanjo omogo\xc4\x8da propustnost do prave tipkovnice. Ilegalna tipkovnica tako ne ovira delovanja in uporabe ban\xc4\x8dnega avtomata, vendar ob tem bele\xc5\xbei in shranjuje postopke, ki jih uporabnik izvaja v \xc4\x8dasu izvajanja storitev. Podatki se tudi tu shranjujejo v lasten pomnilnik. Vsaka od zgoraj opisanih naprav ima torej lastni pomnilnik in, \xc4\x8de sta napravi tudi lo\xc4\x8deni, lastno napajanje. Modificirane naprave nudijo tudi prenos zbranih podatkov o magnetnem zapisu in osebni identifikacijski \xc5\xa1tevilki preko brez\xc5\xbei\xc4\x8dne povezave do storilca kaznivega dejanja, ki deluje v neposredni bli\xc5\xbeini.'